Tatoeba sentences — language code: kab
Nekk ffɣeɣ-d si texxam, ddiɣ ɣer lmida dɣa leqḍeɣ-d ayen yeggran deg yiḍebisyen s zreb, si leɛdil ad tuɣal yemma ad tt-tefres.
Wwiɣ-d yid-i taqennart n waḍil ɣer wusu kemmelɣ-tt din.
Lliɣ ṭṭseɣ ɣef tgertilt rrif n tewwurt n uxxam ɣer lḥara.
Senṭefseɣ alemsir, rriɣ-t d asummet, rniɣ ɣummeɣ s ddil, ad d-ttḥessiseɣ ɣef wacu i heddṛen.
Akken i d-tuɣal yemma.
Tessiked ɣer ṭṭabla.
Tessebreb-d akankil-nni, dɣa terra-d s lexbeṛ yenɣes lqut.
Terfed aqerru-s ɣer sḥin, tenna: Dayen, yečča.
Baba yerra-as-d: Ihi igerrez, yelha.
Nekk akken i as-nesliɣ, neṭqeɣ-d seg usu: Ur ččiɣ ara, yerna ur tetteɣ ara.
Dɣa ɣummeɣ aqeṛṛu-w s ddil-nni, kemmleɣ taguni armi d ṣbeḥ.
Ɛeddan ddeqs n wussan si Ṛemḍan armi qrib ad ifakk, nkemmel-iten akken nuɣ tanumi.
Tikwal nettenkar-d ɣer ṣḥuṛ, maca akken kan ad nečč neɣ ad nezhu.
Ulac seg-neɣ wid-nniden yettuzamen, ala baba akked yemma.
Armi d yiwen n wass seg wussan ineggura, iluɛa-yi-d baba yenna: Ma tebɣiḍ azekka uẓam azgen n wass.
Ad ttneggizeɣ si lfeṛḥ.
Nniɣ-as: A Ba, Meɛna ad aliɣ ɣe ssqef.
Dinna ara ččeɣ aḥbub!
Baba yecmumeḥ, yerra-yi-d: Ih a mmi.
Yerna ad tesweḍ aman di tbuqalt-nni n jida-k.
Lliɣ ad ttraǧuɣ ṣhuṛ.
Atmaten-iw d yisetma ggunan-iyi.
Iḍ kamel ur ṭṭiseɣ.
Yefka-yi urag ad ten-sṭixreɣ.
Armi qrib ad d-yaweḍ dɣa yewwi-iyi nnadam, ṭṭseɣ.
Baba d yemma ur yi-d-skiren ara.
Ihi azekkayen ṣbeḥ rfiɣ.
Yemma tenna: Ulac aɣilif a mmi.
Kemmel uẓam, mi telluẓeḍ ečč.
Rriɣ-as: Ur tetteɣ ara arma d tameddit.
Ihi, kemmelɣ akken taṣebḥit-nni Uẓameɣ.
Ttawiɣ, ttarreɣ seg uxxam ɣer tmazirt.
Dɣa mi yebda yettewwa lexrif, tikwal teffɣeɣ ad leqḍeɣ kra n yiniɣman.
Ttawiɣ-ten fettreɣ-ten deg uferrug aneggaru i yersen di tlemmast n tmazirt anida i nga ṭerḥa.
Akken yebda iḥemmu wass, fad yebda yettaɣ deg-i.
Teḍra yid-i am win i wumi ɛerqen lecɣal.
Ɣer uzal n wass, yeṭṭef-iyi fad yeskaw-iyi agerjum.
Deg uxxam ttṛumuqen-iyi-d, ladɣa ayetma d yisetma.
Ur zmireɣ ara ad sweɣ zdat-sen neɣ ma ulac ur ttaliɣ ara tameddit ɣer ssqef.
Ihi, ddmeɣ abelyun n waman, ččureɣ-t-id si tsebbalt.
Rniɣ wwiɣ yid-i sḍel n tissit swyes ara surgeɣ aman.
Ddiɣ ɣer uɛecciw akken ad muddeɣ aman i wakraren d tiyuzaḍ.
Aɛecciw tuɣ yebḍa ɣef sin.
Si tama d tiyuzaḍ, si tama-nniḍen d akraren.
Gar-asen, neẓḍa-asen aɣrab s uɣanim si ṭṭerf ɣer ṭṭerf.
Neǧǧa kan cwiṭ n tseɣlit akken ad nkeččem ɣer texxamt n yiyuẓaḍ, imi aɛecciw-nni yesɛa kan yiwet n tewwurt.
Deg ubrid-iw ɣer ixerfiyen, ɛeddeɣ ddaw n tbelɣenjuṛt i d-yezgan tama n tewwurt taxeṛṛaǧit si lḥaṛa ɣer tmazirt.
Kniɣ leqqḍeɣ-d kra n yiḥbuben.
Ḥusseɣ i wayetma ttsiggin-d seg uxxam, wa si ṭṭaq, wa si texnact, wa seg uṭeɛṭuj n lḥiḍ.
Lḥasun ẓriɣ ttɛassan-iyi-d.
Tufiḍ ayen akk i tebɣiḍ ?
Ihi, serseɣ abelyu-nni n waman akked sḍel-nni swayes i gliɣ.
Wwiɣ iniɣman-nni i d-leqḍeɣ serseɣ-iten deg uferrug akken i yi-d-walin.
Maca mi d-uɣaleɣ, zziɣ-d deffir n lḥiḍ n wadda n uɛecciw akken ur yi-d-ttwalin ara.
Tella dinna yiwet n tɣanimt.
Ṭinzeɣ leqḍeɣ-d kra n yiniɣman.
Ur ẓriɣ ara anwa amejjay i d-teqsed.
Rriɣ tlata ɣer lǧib s zreb, wiyaḍ wwiɣ-ten-id deg ufus-iw, briɣ-asen deg uferrug akken i yi-d-walin.
Uɣaleɣ-d, s abeylyun-nni refdeɣ-t, rriɣ daxel-is sḍel wwiɣ-ten ɣer uɛecciw.